Source: http://os.mti.hu/hirek/76084/os-a_kuria_kozlemenye
Timestamp: 2013-05-25 06:04:50
Document Index: 9006802

Matched Legal Cases: ['Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ']

2012. június 22., péntek 15:02 A Kúria közleménye
Budapest, 2012. június 22., péntek (OS) - A Kúria Polgári
Kollégiuma 2012. június 21-én 10 órai kezdettel megtartotta az Alaptörvény 2012. január 1-jei hatályba lépését követő, első szakmai ülését.
I. Az Ülés első napirendi pontként egyes, hibás teljesítéssel
kapcsolatos korábbi (az 1980-as évek elején hozott) legfelsőbb bírósági iránymutatások hatályának fenn nem tartásáról szóló jogegységi indítványt bírálta el. A bíróságok szervezetésről és igazgatásáról szóló 2011. évi CLVI. törvény (Bszi.) 2012. január 1-jei hatálybalépése óta most fordult elő először, hogy jogegységi tanácsként a Kúria Polgári Kollégiuma járt el. Jogegységi indítványában a Polgári Kollégium vezetője a Bszi. 195. paragrafusának (3) bekezdése alapján azt indítványozta, hogy a Kúria Polgári Kollégiuma jogegységi tanácsként eljárva - az időközben bekövetkezett jogszabály-változásokra tekintettel - az I. sz. PGED II. pontjának utolsó mondatát és a II. ponthoz kapcsolódó indokolás utolsó bekezdését, valamint a GK 11. számú állásfoglalást ne tartsa fenn. A jogegységi tanács ülésén a Legfőbb Ügyész képviselője az I. sz. PGED II. pontjának utolsó mondata és a II. ponthoz kapcsolódó indokolás utolsó bekezdése tekintetében egyetértett az indítvánnyal, a GK 11. számú állásfoglalás tekintetében azonban aggályait fejezte ki. Az ülésen felszólalók a Legfőbb Ügyész aggályai kapcsán hangsúlyozták, hogy a GK 11. számú állásfoglalás helyébe a Kollégiumi Ülés második napirendjeként szereplő PK vélemény tervezetének 4. pontjába foglalt korszerűbb iránymutatás lép. A jogegységi ülés alapján a Kúria Polgári Kollégiuma mint jogegységi tanács - az indítvánnyal egyező tartalommal - elfogadta a 2/2012. sz. jogegységi határozatot. II. Az Ülés második napirendi pontként megvitatta és kisebb módosításokkal elfogadta a hibás teljesítéssel kapcsolatos egyes jogalkalmazási kérdésekről szóló PK vélemény tervezetét. A PK vélemény tervezete a 2011. évi országos vizsgálat eredményeit összegző jelentés, és a Kúria Polgári Kollégiuma Tanácselnöki Értekezletének 2012. január 25-ei és 2012. május 16-ai ülésén, valamint a Civilisztikai Kollégiumvezetők Országos Tanácskozásán 2012. február 23-án elhangzott észrevételek alapján készült, és kiegészíti, néhány helyen pontosítja a hibás teljesítés egyes kérdéseiről szóló 1/2004. (XII. 2.) PK véleményt.
A 15 pontból álló PK vélemény egyaránt foglalkozik anyagi jogi és eljárásjogi kérdésekkel, így különösen a hibás teljesítés egyes fogalmi elemeivel, a szavatossági jogok egymáshoz való viszonyával és érvényesíthetőségének feltételeivel, a szavatossági jogok elévülésével, a keresetváltoztatás szavatossági perben érvényesülő korlátaival, a szavatossági kifogás tartalmával, a szavatossági igénnyel azonos tartalmú kártérítési igény érvényesíthetőségével valamint a jótállás tartalmával. A Kúria Polgári Kollégiuma által elfogadott 1/2012. (VI. 21.) PK vélemény a jövőben a hibás teljesítés számos vitatott kérdése tekintetében korszerű, a joggyakorlat, jogirodalom és a jogalkotás legújabb fejleményeit is figyelembe vevő elvi állásfoglalásként fogja segíteni a joggyakorlatot.
A Kúria Sajtótitkársága ------------------------------------------------------------------